
Okresný súd Poprad 18Csp/1/2024 8724200090 27. 08. 2024 JUDr. Mariana Gavalierová ECLI:SK:OSPP:2024:8724200090.1
ROZSUDOK V MENE SLOVENSKEJ REPUBLIKY Okresný súd Poprad v konaní pred sudkyňou JUDr. Marianou Gavalierovou v právnej veci žalobcu Podtatranská vodárenská prevádzková spoločnosť, a.s., so sídlom Hraničná 662/17, Poprad, IČO: 36 500 968 proti žalovanému A. B. C., nar. XX.XX.XXXX, bytom C. D. XXXX/XX, E. v konaní o zaplatenie 491,06 Eur s prísl., takto rozhodol: I. Žalovaný j e p o v i n n ý zaplatiť žalobcovi 491,06 Eur a to všetko do troch dní odo dňa právoplatnosti tohto rozsudku. II. V prevyšujúcej časti súd žalobu z a m i e t a. III. Súd p r i z n á v a žalobcovi náhradu trov konania voči žalovanému v rozsahu 100 %. odôvodnenie: 1. Predmet sporu a tvrdenia žalobcu a dôkazy žalobcu: Žalobca žalobou zo dňa 08.01.2024 žiadal, aby súd zaviazal žalovaného na zaplatenie 491,-- Eur a príslušenstva pohľadávky vo výške 10,-- Eur dôvodiac, že bola uzatvorená zmluva o dodávke vody z verejného vodovodu a o odvádzaní odpadových vôd verejnou kanalizáciou a žalovaný neuhradil v zmysle faktúr č. 522131230 a č. 522137024 za obdobie 14.05.2021 do 01.06.2022 za 128 m3 pitnej vody dohodnutú cenu a za odvod odpadových vôd a zrážkových vôd. Žalovaný bol vyzvaný upomienkami č. 1 a č. 2 a to zo dňa 30.06.2022 a 18.07.2022 na úhradu, pričom paušálna náhrada nákladov za jednu upomienku predstavuje á 5,-- Eur v zmysle cenníka v čase vystavenia. 2. Žalobca pripojil k žalobe zmluvu č. 461/16/331/F, Všeobecné obchodné podmienky, dodávky vody a odvádzania odpadových vôd, cenník doplnkových služieb a výkonov platný od 01.07.2022, odhláška, fotodokumentácia vodomeru, faktúra č. 522131230 a č. 522137024, upomienka č. 1, č. 2 pri oboch faktúrach, saldo odberateľa za obdobie od 01.01.2017 do 17.10.2017. 3. Vyjadrenie žalovaného a prostriedky procesnej obrany žalovaného: Žalovaný bol v konaní nečinný a k žalobe sa nevyjadril. 4. Posúdenie podstatných skutkových tvrdení a argumentov strán: Medzi žalobcom a žalovaným ako spotrebiteľom bola uzavretá zmluva o dodávke vody z verejného vodovodu a odvádzaní odpadových vôd verejnou kanalizáciou dňa 30.03.2016 a žalovaný neuhradil faktúry č. 522131230 a č. 522137024 za obdobie od 14.05.2021 do 01.06.2022 a neuhradil náklady za upomienky č1,2 vo výške 10,-- Eur v dohodnutej lehote splatnosti. 5. Dôkazy a ich vyhodnotenie: Súd vykonal dôkazy a to zmluvu č. 461/16/331/F, Všeobecné obchodné podmienky, dodávky vody a odvádzania odpadových vôd, cenník doplnkových služieb a výkonov platný od 01.07.2022, odhláška,
fotodokumentácia vodomeru, faktúra č. 522131230 a č. 522137024, upomienka č. 1, č. 2 pri oboch faktúrach, saldo odberateľa za obdobie od 01.01.2017 do 17.10.2017. 6. Súd vychádzal pri hodnotení dôkazov v ich vzájomnej súvislosti z listinných dôkazov, ktoré boli navrhnuté, predložené, vykonané a ďalšie dôkazy strany nenavrhli a súd považoval nárok žalobcu za čiastočne dôvodný a opodstatnený. 7. Podľa § 177 ods. 2 CSP, pojednávanie nie je potrebné nariaďovať, ak a) ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 2 000 eur, b) strany s rozhodnutím vo veci bez nariadenia pojednávania súhlasia alebo c) to ustanovuje tento zákon. 8. Podľa § 297 CSP, súd na prejednanie sporu nariadi pojednávanie. Pojednávanie nie je potrebné nariadiť, ak a) sa vo veci rozhoduje rozsudkom pre zmeškanie v prospech spotrebiteľa, b) ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1 000 eur. 9. Podľa § 52 ods. 1 Občianskeho zákonníka, spotrebiteľskou zmluvou je každá zmluva bez ohľadu na právnu formu, ktorú uzatvára dodávateľ so spotrebiteľom. 10. Podľa § 52 ods. 2 Občianskeho zákonníka, ustanovenia o spotrebiteľských zmluvách, ako aj všetky iné ustanovenia upravujúce právne vzťahy, ktorých účastníkom je spotrebiteľ, použijú sa vždy, ak je to na prospech zmluvnej strany, ktorá je spotrebiteľom. Odlišné zmluvné dojednania alebo dohody, ktorých obsahom alebo účelom je obchádzanie tohto ustanovenia, sú neplatné. Na všetky právne vzťahy, ktorých účastníkom je spotrebiteľ, sa vždy prednostne použijú ustanovenia Občianskeho zákonníka, aj keď by sa inak mali použiť normy obchodného práva. 11. Podľa § 52 ods. 3 Občianskeho zákonníka, dodávateľ je osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti. 12. Podľa § 52 ods. 4 Občianskeho zákonníka, spotrebiteľ je fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej obchodnej činnosti alebo inej podnikateľskej činnosti. 13. Podľa § 53 ods. 1 Občianskeho zákonníka, spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa (ďalej len „neprijateľná podmienka“). To neplatí, ak ide o zmluvné podmienky, ktoré sa týkajú hlavného predmetu plnenia a primeranosti ceny, ak tieto zmluvné podmienky sú vyjadrené určito, jasne a zrozumiteľne alebo ak boli neprijateľné podmienky individuálne dojednané. 14. Podľa § 588 Občianskeho zákonníka, z kúpnej zmluvy vznikne predávajúcemu povinnosť predmet kúpy kupujúcemu odovzdať a kupujúcemu povinnosť predmet kúpy prevziať a zaplatiť zaň predávajúcemu dohodnutú cenu. 15. Podľa § 589 Občianskeho zákonníka, cenu treba dojednať v súlade so všeobecne záväznými právnymi predpismi, inak je zmluva neplatná podľa § 40a. 16. Podľa Zmluvy č. 461/16/331/F o dodávke vody z verejného vodovodu a o odvádzaní odpadových vôd verejnou kanalizáciou zo dňa 30.06.2016 článok 3.1., za dodávku vody platí odberateľ vodné, za odvádzanie odpadových vôd platí odberateľ stočné, za odvádzanie vôd z povrchového odtoku (zrážkových vôd) platí odberateľ stočné 17. Podľa Zmluvy č. 461/16/331/F o dodávke vody z verejného vodovodu a o odvádzaní odpadových vôd verejnou kanalizáciou zo dňa 30.06.2016 článok 3.2., odberateľ sa zaväzuje za plnenia poskytnuté dodávateľom v súlade s čl. 2 zmluvy zaplatiť dodávateľovi aktuálnu platnú cenu vodného a stočného v čase plnenia za podmienok uvedených vo VOP.
18. Právne posúdenie veci: Súd posúdil žalobu ako čiastočne dôvodnú, nakoľko sa stotožnil s tvrdeniami žalobcu, že žalovaný neuhradil faktúru č. 522131230 vo výške 191,96 Eur splatnú 12.06.2022 a faktúru č. 522137024 vo výške 299,10 Eur splatnú 01.07.2022 a to za dodávku pitnej vody a odvodu odpadových vôd a zrážkových vôd za obdobie od 14.05.2021 do 01.06.2022 a preto súd ho zaviazal na zaplatenie istiny vo výške 491,06 Eur tak ako bola uplatnená. Žalobca si uplatnil aj náklady za upomienky č1,2 vo výške 10,-- Eur /2 krát á 5 Eur/ a súd považuje uplatnenie si uvedeného nároku za neoprávnené, nakoľko ide o neprijateľnú podmienku a uvedené poplatky za služby spojené a administratívnou agendou predstavujú plnenia, ktoré nie sú v záujme spotrebiteľa a ich uplatnenie možno hodnotiť ako poškodzujúce. Takéto poplatky neboli individuálne dojednané a vyplývajú len z cenníka, ktorý svojou povahou je interným dokumentom žalobcu a jeho obsah nemal žalovaný reálne vopred ovplyvniť a dojednanie poplatkov spôsobuje značnú nerovnováhu v právach a povinnostiach účastníkov spotrebiteľskej zmluvy a to v neprospech žalovaného ako spotrebiteľa. Vzhľadom na to, že ide o neprijateľnú podmienku, ktorá je podľa § 53 ods. 5 Občianskeho zákonníka neplatná a preto nemôže byť žalobcovi priznaná a preto súd v tejto časti ohľadne sumy 10,-- Eur žalobu zamietol. 19. O trovách konania súd rozhodol podľa § 255 ods. 1 CSP a to tak, že priznal žalobcovi náhradu trov konania ako úspešnému voči žalovanému v rozsahu 100 %. Poučenie: Proti tomuto rozsudku je možné podať odvolanie do 15 dní od doručenia rozsudku na tunajšom súde. V odvolaní sa má popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne /odvolacie dôvody/ a čoho sa odvolateľ domáha /odvolací návrh/. Ak bola uložená povinnosť a povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona.

